**Eesti Rahva Muuseum**

**Küsimusleht nr 221**

**Inimene ja võim.**

**Kokkupuuted võimuesindajate ja ametiasutustega**

Lugupeetud vastaja!

Käesolev küsimusleht on mõeldud abistamaks Teil kirja panna eelkõige isiklikke kogemusi suhtest „inimene ja võim“. Võimu all võime mõista paljut, võimu kehastavad ja viivad ellu väga erinevad institutsioonid. Küsimustikus keskendutakse täitevvõimule, sest selle võimutasandiga on meil tavaelus kõige rohkem kogemusi.

Oodatud on konkreetsed kirjeldused kõikvõimalikest kokkupuudetest ametiisikutega ja asjaajamistest asutustes nii oma igapäevases töös kui ka muu argielu korraldamisel. Küsimustik hõlmab aega üle poole sajandi, st Eesti Vabariigi aastatest kuni nõukogude perioodi lõpuni. Kõigil vastama asujatel pole kindlasti mälestusi eelmisest iseseisvusajast. Ärge sellest heituge – see osa küsimustest on suunatud vanemale põlvkonnale! Palun kirjutage nõukogude ajast, mis on ajaliselt meile lähem ja mida mäletavad hoopis rohkemad meie seast.

Alljärgnevad küsimused on küll (eelkõige) suunatud vastaja kokkupuudetele võimuesindajate ja ametiasutustega, kuid väga oodatud on mälestused n-ö teiselt poolelt, st inimestelt, kes on ise kas võimuesindaja või ametiisikuna töötanud. Teie kui seesolija meenutused aitaksid jäädvustada ametiasutuste töökorralduse seda külge, mida tavainimene ei märganud või millega ta kokku ei puutunud. Kui on soovi mälestusi jagada, kuid pole enam tervist neid kirja panna, palun võtke ühendust Eesti Rahva Muuseumiga!

Teemadele ja küsimustele võite vastata Teile sobivas järjekorras. Võite vastata kõigile küsimustele või valida küsimustikust vastamiseks vaid endale sobiva osa. Soovi korral võite kirjutada inimese ja võimu suhetest ka mõnest sellisest aspektist, millele siin küsimustikus ei ole tähelepanu pööratud.

Eesti Rahva Muuseum on tänulik ka fotode eest, mis illustreeriksid Teie poolt kirjapandut. Fotosid ja negatiive võetakse vastu kingitusena või laenatakse koopiate tegemiseks. Saadetises palume märkida, kas neid soovitakse kinkida või laenata. Fotosid ärge paberile liimige. Lisage Teile teadaolevad andmed fotode kohta eraldi lehel. Albumis olevaid fotosid pole mõtet eraldada, vaid saatke kogu album.

Teie kaastöö on mõeldud kasutamiseks ainult teaduslikul otstarbel. Palun märkige, kui soovite anonüümsust.

Vastaja isikuandmed:

- nimi

- sünniaeg

- sünnikoht

- praegune elukoht

- haridus, eriala, elukutse

- praegune sotsiaalne seisund

**Üldistavalt**

Kas Teil on enda hinnangul olnud palju kokkupuuteid erinevate ametiisikute ja -asutustega?

Kas asjaajamine, ametiasutuste külastamine oma probleemile lahenduse leidmiseks oli Teile kerge või raske ja miks?

Mis asutusega puutusite kõige rohkem kokku? Miks?

Kes on olnud kõige kõrgemal kohal olev võimuesindaja/ametiisik, kellega olete kokku puutunud? Mis asjus see toimus?

Mis keeles on asjaajamine toimunud erinevatel aegadel?

Kas on ette tulnud ka ametiisikule meelehea andmist? Kirjutage palun sellest.

**sõjaeelne Eesti Vabariik**

1. Milliseid ametiasutusi Te sellest ajast mäletate?

2. Kus asus Teie kodukandi vallavalitsus? Kirjeldage palun selle hoone väljanägemist ja siseruume niipalju, kui mäletate. Kes moodustasid Teie kandi vallavalitsuse? Iseloomustage neid inimesi (vallavanem, vallasekretär, käskjalg). Mida teate vallavalitsuse igapäevasest töökorraldusest? Mis asju vallavalitsuses aeti? Palun kirjeldage mõnda kas Teie pere või naabrite käiku vallavalitsusse.

3. Kui olite alevi- või linnaelanik, siis kus asus Teie kodukandi alevi-/linnavalitsus? Kirjeldage palun selle hoone ümbrust, hoone väljanägemist ja siseruume niipalju, kui mäletate. Kes moodustasid alevi-/linnavalitsuse? Iseloomustage neid inimesi. Mida teate alevi-/linnavalitsuse igapäevasest töökorraldusest? Mis asju alevi-/linnavalitsuses aeti? Palun kirjeldage mõnda kas Teie pere või naabrite käiku alevi-/linnavalitsusse.

4. Mida mäletate kohalikust konstaablist? Kas Teie perel (Teil) oli kokkupuuteid temaga või mõne teise politseiametnikuga?

5. Kas Teie perel oli kokkupuuteid muude ametiisikutega (nt maksuametnikega)? Mida Te neist mäletate?

6. Kas on olnud asja maavalitsusse (miks, võimalusel meenutage seda käiku) või kokkupuuteid maavalitsuse ametnikega?

7. Kas mäletate, millised olid **1940. aasta riigipöördega** kaasnenud muudatused valla-/alevi-/linnavalitsuses? Kas oli muutusi hoonete välisilmes või siseruumides? Kas muutusid ametinimetused või ametnike hulk? Kes moodustasid nüüd kohaliku valitsuse vallas, alevis, linnas? Iseloomustage neid inimesi. Millised olid tavakodaniku kohustused (millised olid Teie pere kohustused), kuidas nende täitmist kontrolliti? Võimalusel meenutage oma pere või naabrite kokkupuuteid uute ametiisikutega.

8. Kas mäletate, millised olid **Saksa okupatsiooniga** kaasnenud muudatused valla-/alevi-/linnavalitsuses? Kas oli muutusi hoonete välisilmes või siseruumides? Kas muutusid ametinimetused või ametnike hulk? Kes moodustasid nüüd kohaliku valitsuse vallas/alevis/linnas? Iseloomustage neid inimesi. Millised olid tavakodaniku kohustused, kuidas nende täitmist kontrolliti? Võimalusel meenutage oma pere või naabrite kokkupuuteid uute ametiisikutega.

**NÕUKOGUDE PERIOOD**

**Stalinism 1944–1953/56**

9. Kirjeldage, millised muudatused järgnesid nõukogude võimu taaskehtestamisele. Mida mäletate valla nõukogude ja nende täitevkomiteede taastamisest? Kas ja kui palju oli Teie perel kokkupuuteid külavolinikuga, varumisvolinikuga, valla täitevkomitee esimehega või partorgiga jne? (Siin ja järgnevas küsimuses on kattumisi ERMi küsimuslehega nr 206 „Sõjajärgne küla”.)

10. Kas külanõukogude loomine 1945. aastal tõi muudatusi tavainimese ellu? Kirjeldage palun oma kodukandi külanõukogu (asukoht, välisilme, siseruumid). Mis asju külanõukogus aeti? Millised olid tavakodaniku kohustused, kuidas nende täitmist kontrolliti? Iseloomustage külanõukogu töötajaid (täitevkomitee esimees, aseesimees jt). Võimalusel meenutage oma pere või naabrite kokkupuuteid nendega.

11. Mida mäletate sellistest nõukogude aja ametiisikutest nagu maksuinspektor ja põllumajandusinspektor, kas Teil on olnud nendega kokkupuuteid?

12. Kas Teil on olnud kokkupuuteid selliste ajastuomaste võimumeestega nagu kohaliku MTJ direktor või MTJ poliitosakonna ülem, riigilaenuvolinik, loomade loendaja, kevadkülvi või koristustööde volinik jms? Mida Te neist mäletate?

13. Kui olite alevi- või linnaelanik, siis kas alevi/linna (töörahva saadikute nõukogude) täitevkomitee loomine tõi muudatusi tavainimese ellu? Kirjeldage palun oma kodukandi alevi/linna nõukogu täitevkomiteed (välisilme, siseruumid). Mis asju alevi/linna täitevkomitees aeti? Võimalusel kirjeldage selle igapäevatööd, funktsionääre ja ametnikke. Võimalusel meenutage oma pere või naabrite asjaajamisi alevi- või linna täitevkomitees.

14. Mida mäletate rajoonide loomisest valdade asemele 1950. aastal? Kas ja kuidas see tavainimese asjaajamisi mõjutas? Mis asju sai ajada kohapeal, miks tuli minna rajoonikeskusse?

15. Kus asus Teie rajooni täitevkomitee (välisilme, siseruumid)? Miks sinna pöörduti (omal initsiatiivil asju ajama, väljakutse pärast)? Võimalusel kirjeldage rajooni täitevkomitee igapäevatööd, sealseid funktsionääre (nt täitevkomitee esimees) ja ametnikke. Võimalusel meenutage mõnd konkreetset käiku rajooni täitevkomiteesse (mis asjus, kelle juurde, kuidas möödus).

16. Rajooni parteikomitee – kas on olnud kokkupuuteid selle asutusega? Miks sinna pöörduti (omal initsiatiivil, väljakutse pärast)? Võimalusel kirjeldage sealseid funktsionääre (nt rajooni parteisekretär) ja ametnikke. Võimalusel kirjeldage mõnd konkreetset käiku rajooni parteikomiteesse (mis asjus, kelle juurde, kuidas möödus).

17. Kui olite Tallinna elanik, siis kas Teil on olnud kokkupuuteid linnarajooni (Kopli- (hiljem Kalinini), Kesk-, Mere- ja Nõmme rajooni) parteikomiteega? Miks sinna pöörduti (omal initsiatiivil, väljakutse pärast)? Võimalusel kirjeldage sealseid funktsionääre (nt rajooni parteisekretär) ja ametnikke. Võimalusel kirjeldage mõnd konkreetset käiku linnarajooni parteikomiteesse (mis asjus, kelle juurde, kuidas möödus).

18. Mida mäletate oblastite ajast (1952–53)? Kas Teil oli asjaajamisi oblastikeskuse ametiasutustes? Võimalusel meenutage mõnda oma pere või naabrite käiku oblastikeskuse ametiasutusse (mis asjus, millises ametiasutuses käidi, kuidas möödus).

**Sula ja lootuste aeg 1956–1968**

19. Külanõukogu täitevkomitee – kas Teie kodukandi külanõukogu asukoht jäi samaks või toimus mingeid muutusi (viidi teise keskusse, teise hoonesse)? Kirjeldage palun, milline oli nüüd Teie kodukandi külanõukogu (välisilme, siseruumid). Mis asju 1950. ja 1960. aastatel külanõukogus aeti? Kas „sula” tõi kaasa muudatusi Teie kodukandi külanõukogu töös või töötajate hulgas? Milline oli kohalike inimeste läbisaamine nendega? Võimalusel meenutage oma pere või naabrite asjaajamisi külanõukogus, samuti muid kokkupuuteid külanõukogu töötajatega.

20. Kuivõrd sõltus Teie kandi igapäevaelu korraldamine kohalikust majandist (kolhoosist, sovhoosist) või ettevõttest? Kas Teie kandis oli rohkem võimu kohalikul majandil/ettevõttel või külanõukogul? Miks? Milliste valdkondade eest kohalik majand/ettevõte hoolitses (teedehooldus, transport, postivedu vms)?

21. Kas ja milliseid asjaajamisi oli Teil oma töökohas (nt kaadriosakonnas)? Kas puutusite oma töö tõttu kokku võimuesindajatega/ametiisikutega, kellega ja miks (nt kontrollid keskasutustest)?

22. Kohalik parteialgorganisatsioon – milline oli selle osa argielus? Kas see suurenes või vähenes aja jooksul (võimalusel võrrelge 1950. ja 1960. aastaid), miks? Kas ja mis asjus puutusite kokku parteialgorganisatsiooni funktsionääridega? Võimalusel meenutage mõnda konkreetset juhtumit (probleemi lahendamist või asjaajamist), mida parteialgorganisatsiooni kaudu tuli ajada.

23. Linna/Rajooni Töörahva Saadikute Nõukogu Täitevkomitee ja selle allüksused – näiteks passilaud, majavalitsus. Millistega neist oli Teil kokkupuuteid oma argielu korraldamisel? Mis probleemid need olid? Kirjeldage oma kokkupuuteid nende asutuste igapäevatöö ja ametnikega. Missugune oli asjaajamiskultuur (vastuvõtule registreerimine/saamine ja õigeaegne vastuvõtt, järjekordade pikkus, lõunapauside kestus, paberite täitmise korraldamine) ja -keel? Võimalusel võrrelge 1950. ja 1960. aastaid.

24. Linna/rajooni parteikomitee – kas Teil on „sulaajal“ olnud kokkupuuteid selle asutusega? Miks sinna pöörduti (omal initsiatiivil, väljakutse pärast)? Võimalusel kirjeldage mõnd konkreetset käiku linna/rajooni parteikomiteesse (mis asjus, kelle juurde, kuidas möödus). Kas Teil on olnud ka muid kokkupuuteid linna/rajooni parteikomitee töötajatega (nt parteikomitee instruktor), milliseid?

25. Kui olite Tallinna elanik, siis kas Teil on olnud kokkupuuteid linnarajooni (aastast 1960 Kalinini, Kesk- ja Mererajooni) parteikomiteega? Miks sinna pöörduti (omal initsiatiivil, väljakutse pärast)? Võimalusel kirjeldage sealseid funktsionääre (nt linnarajooni parteisekretär) ja ametnikke. Võimalusel kirjeldage mõnd konkreetset käiku linnarajooni parteikomiteesse (mis asjus, kelle juurde, kuidas möödus).

Nn sulaajal tulid väljasaatmiskohtadest ja vangilaagritest tagasi Eestisse nõukogude võimu poolt represseeritud inimesed.

26. Mida teate represseeritute asjaajamistest argielu korraldamisel, kui nad olid tagasi Eestis? Missugused olid erinevused, võrreldes n-ö tavakodanikega? Võimalusel kirjeldage mõne Teie pereliikme/sugulase, naabri või töökaaslase asjaajamiste lugu (probleemid, ametnike suhtumine). (Represseeritute endi mälestusi sellest oleme küsinud juba varem – ERMis on repressioonide kohta koostatud küsimuslehed nr 200, 201 ja 202.)

**Stagnatsioon 1969–1987**

27. Külanõukogu (täitevkomitee) – milline oli selle roll 1970. ja 1980. aastatel? Kirjeldage palun, milline oli nüüd Teie kodukandi külanõukogu (välisilme, siseruumid). Mis asju külanõukogus aeti? Iseloomustage külanõukogu töötajaid (täitevkomitee esimees, aseesimees). Võimalusel meenutage oma pere või naabrite asjaajamisi külanõukogus, samuti muid kokkupuuteid külanõukogu töötajatega.

28. Kas Teie kandis oli 1970. ja 1980. aastatel rohkem võimu kohalikul majandil/ettevõttel või külanõukogul? Miks? Milliste valdkondade eest kohalik majand/ettevõte hoolitses (teedehooldus, transport, postivedu vms)?

29. Kas ja milliseid asjaajamisi oli Teil oma töökohas (nt kaadriosakonnas)? Kas puutusite oma töö tõttu kokku võimuesindajatega/ametiisikutega, kellega ja miks (nt kontrollid keskasutustest)?

30. Kohalik parteialgorganisatsioon – milline oli selle osa argielus 1970. ja 1980. aastatel? Kas see suurenes või vähenes aja jooksul, miks? Mis asjus puutusite kokku parteialgorganisatsiooni funktsionääridega? Võimalusel meenutage mõnda konkreetset juhtumit (probleemi lahendamist või asjaajamist), mida parteialgorganisatsiooni kaudu tuli ajada.

31. Linna/Rajooni Rahvasaadikute Nõukogu Täitevkomitee – kus asus, milline oli välisilme, siseruumid? Miks sinna pöörduti (omal initsiatiivil asju ajama, väljakutse pärast)? Võimalusel kirjeldage linna/rajooni täitevkomitee igapäevatööd, sealseid funktsionääre (nt täitevkomitee esimees) ja ametnikke. Võimalusel meenutage mõnd konkreetset käiku rajooni täitevkomiteesse (mis asjus, kelle juurde, kuidas möödus).

32. Linna/rajooni täitevkomitee allüksuste töö – passilaud, majavalitsus. Millistega neist oli Teil kokkupuuteid oma argielu korraldamisel? Mis probleemid need olid? Kirjeldage oma kokkupuuteid nende asutuste igapäevatöö ja ametnikega. Missugune oli asjaajamiskultuur (vastuvõtule registreerimine/saamine ja õigeaegne vastuvõtt, järjekordade pikkus, lõunapauside kestus, paberite täitmise korraldamine) ja -keel?

33. Linna/rajooni parteikomitee – kas Teil on 1970. ja 1980. aastatel olnud kokkupuuteid selle asutusega? Miks sinna pöörduti (omal initsiatiivil, väljakutse pärast)? Võimalusel kirjeldage mõnd konkreetset käiku rajooni parteikomiteesse (mis asjus, kelle juurde, kuidas möödus). Kas Teil on olnud ka muid kokkupuuteid linna/rajooni parteikomitee töötajatega (nt parteikomitee instruktor), milliseid?

34. Kui olite Tallinna elanik, siis kas Teil on olnud kokkupuuteid linnarajooni (aastast 1974 Kalinini, Lenini, Oktoobri- ja Mererajooni) parteikomiteega? Miks sinna pöörduti (omal initsiatiivil, väljakutse pärast)? Võimalusel kirjeldage sealseid funktsionääre (nt linnarajooni parteisekretär) ja ametnikke. Võimalusel kirjeldage mõnd konkreetset käiku linnarajooni parteikomiteesse (mis asjus, kelle juurde, kuidas möödus).

**Nn jõustruktuurid**

35. Kas Teil on olnud kokkupuudet kohaliku miilitsaga (piirkonnavolinikuga)? Miks? Kirjeldage mõnd konkreetset juhtumit. Kas Teil on olnud kokkupuuteid korrakaitseorganitega? Mis asjus?

36. Kas Teil on olnud kokkupuudet sõjakomissariaadiga? Kirjutage palun sellest lähemalt (miks, mis aasta(te)l, kus see asutus asus, milline olid sealne keskkond (ruumid) ja töötajad.

37. Kui Teil on olnud kokkupuudet piirivalvega, siis kirjutage palun sellest lähemalt. Miks, mis aastatel?

38. Kui seni on jäänud märkimata veel mõni võimuesindaja või ametiasutus, millega Teil oli kokkupuuteid (nt Riikliku Julgeoleku Komitee organid) , kirjutage palun pikemalt ka sellest.

Tänan Teid vastamise eest!

Terje Anepaio